તમે એક વ્યક્તિને અનેકવાર મૂર્ખ બનાવી શકો છો. ઘણા બધાને એક વાર મૂર્ખ બનાવી શકો છો. પણ બધા લોકોને વારંવાર મૂર્ખ ના બનાવી શકો. આ પંક્તિમાં વિશ્વાસ ના બેસે તેવી ઘટના ભારતમાં બની છે. ભારત એટલે જ અનોખો દેશ છે. અહીં એવું બની શકે જેની કલ્પના ના થાય. ફેક્ટ ઇઝ સ્ટ્રેન્જર ધેન ફિક્શન. કલ્પના કરતાંય વાસ્તવિકતા વિચિત્ર હોય છે. કલ્પનામાં તમારી કલ્પનાશક્તિની મર્યાદા આવી જાય છે, વાસ્તવિકતામાં ભૌતિક અને કુદરતી નિયમોની પણ મર્યાદા ક્યારેક રહેતી નથી. રેતી જેવા પદાર્થ સાથેની પાણીની ધાર આરસને કાપી નાખે છે – એક્સપર્ટને પૂછી જોજો. અનામત હટાવવાની માગણી સાથે અજાણ્યા લોકોએ આપેલા ભારત બંધના આંદોલનમાં કંઈક એવું જ થયું છે. રહસ્ય ઊભું થયું છે કે આ માટેનો મેસેજ કોણે ફરતો કર્યો અને તેની પાછળનો ઇરાદો શું હતો. સરકારે એલર્ટ જાહેર કરીને બંધ ન રહે તે માટે રાજ્યોને સાવધ કર્યાં હતાં. તેના કારણે મોટા ભાગના રાજ્યોમાં બંધની અસર થઈ નહોતી, પણ કેટલાક રાજ્યોમાં થઈ. બીજી બાજુ સરકારે એલર્ટ શા માટે જાહેર કરી તે પણ જરાક શંકા જાય તેવું છે. એલર્ટ જાહેર કરવાને કારણે મેઇનસ્ટ્રીમ મીડિયાએ સોશિઅલ મીડિયામાં ફરતા મેસેજની નોંધ લેવી પડી. આડકતરી રીતે તેને અનુમોદન મળી ગયું. જેમના સુધી મેસેજ નહોતો પહોંચ્યા તેમના સુધી પણ પહોંચ્યો.